AĠĠORNAT: Stennija għal direzzjoni mill-President ta' Malta dwar il-Kap tal-Oppożizzjoni
Imtella' Lulju 11, 2020 - Aġġornata 11 Ta' Lulju, 2020 7:47pm Stennija għal direzzjoni mill-President ta' Malta, George Vella, dwar il-kariga tal-Kap tal-Oppożizzjoni wara li l-maġġoranza tal-grupp parlamentari tal-Partit Nazzjonalista approva mozzjoni ta' sfiduċja f'Adrian Delia bħala Kap tal-Oppożizzjoni. Għall-President, il-gwida fit-teħid ta' kwalunkwe deċiżjoni hi l-Kostituzzjoni. Il-partijiet li jikkonċernaw il-kariga ta' Kap tal-Oppożizzjoni jinsabu f'artiklu 90. Il-Kostituzzjoni tgħid li l-President jista' jneħħi lill-Kap tal-Oppożizzjoni jekk jirriżulta li min qiegħed jokkupa din il-kariga jkun tilef l-appoġġ tal-akbar għadd ta' deputati tal-oppożizzjoni, jew f'każ fejn deputat parlamentari jkun sar il-kap fil-kamra, tal-partit fl-oppożizzjoni li jkollu l-akbar għadd ta' deputati. Subartiklu ieħor jgħid li l-President għandu jaħtar Kap tal-Oppożizzjoni lill-kap tal-partit tal-akbar grupp ta' deputati fl-oppożizzjoni. Esperti tal-kostituzzjoni taw fehmiet u interpretazzjonijiet differenti għal dawn is-subartikli, ħaġa li fid-deher tista' tikkumplika aktar id-deċiżjoni mill-President tar-Repubblika. Fil-jumejn li għaddew, il-President iltaqa' kemm mal-Kap tal-Partit Nazzjonalista Adrian Delia kif ukoll mad-deputati tal-Oppożizzjoni li fil-maġġoranza tagħhom iddikjaraw li Dr Delia m'għadux igawdi l-fiduċja tagħhom u ressqu 'l quddiem isem id-deputat Therese Comodini Cachia biex tinħatar Kap tal-Oppożizzjoni minfloku. Il-Kap tal-Partit Nazzjonalista ma żammx l-appuntament ta' nhar ta' Sibt filgħodu għal intervista fuq il-media tal-partit. L-aħħar komunikat ta' Dr Delia nħareġ il-Ġimgħa tard filgħaxija meta fi stqarrija qal li ma jidhirlux xieraq li fl-istess ħin li l-President qed jiddelibera dwar materja sensittiva, jintilef f'dibattitu pubbliku. Adrian Delia qal li se jibqa' leali lejn il-ġurament tal-ħatra Kostituzzjonali tiegħu u lejn it-tesserati waqt li josserva l-istatut tal-partit. Waqt li hemm stennija għad-direzzjoni li tista' tingħata minn ħin għal ieħor mill-President u x'se jiġri fis-seduta parlamentari li jmiss, nhar it-Tnejn filgħodu, sorsi qalu li l-Partit Nazzjonalista se jlaqqa' l-Eżekuttiv nhar it-Tlieta li fost oħrajn mistenni jiddiskuti l-aħħar żviluppi politiċi anke jekk fuq l-aġenda se jkun hemm temi oħra. Il-President ikompli jiltaqa' ma' aktar deputati Nazzjonalisti